62023TO0030_RES
Vec T‑30/23
Fly Persia IKEaAli Barmodeh
proti
Úradu Európskej únie pre duševné vlastníctvo
Uznesenie Všeobecného súdu (siedma rozšírená komora) z 8. februára 2024
„Ochranná známka Európskej únie – Námietkové konanie – Vedľajšie účastníctvo – Článok 173 ods. 1 a článok 179 rokovacieho poriadku – Vyjadrenie k žalobe podané po uplynutí lehoty – Články 142 až 145 rokovacieho poriadku – Neuplatniteľnosť – Zamietnutie“
Súdne konanie – Vedľajšie účastníctvo – Prekročenie lehoty stanovenej v článku 179 Rokovacieho poriadku Všeobecného súdu účastníkom konania pred EUIPO – Nemožnosť vstúpiť do konania ako vedľajší účastník podľa článku 173 tohto poriadku – Dôsledky – Nemožnosť vstúpiť do konania ako vedľajší účastník na základe článkov 142 až 145 tohto poriadku
(Štatút Súdneho dvora, článok 40 druhý odsek a článok 53 prvý odsek; Rokovací poriadok Všeobecného súdu, články 142 až 145, 173 a 179)
(pozri body 17 – 19, 21, 29 – 32)
Zhrnutie
Všeobecný súd, ktorý rozhodoval v rozšírenej komore piatich sudcov, nepovolil spoločnosti Dubai Aviation Corp., účastníkovi konania pred odvolacím senátom Úradu Európskej únie pre duševné vlastníctvo (EUIPO), aby vstúpila do konania pred Všeobecným súdom ako vedľajší účastník po tom, čo prekročila lehotu na podanie vyjadrenia k žalobe podľa článkov 173 a 179 Rokovacieho poriadku Všeobecného súdu. Tieto ustanovenia stanovujú osobitné pravidlá v oblasti duševného vlastníctva týkajúce sa vedľajšieho účastníctva pred Všeobecným súdom iného účastníka konania pred odvolacím senátom než žalobcu. (
1
) Podľa vydaného uznesenia sa všeobecné ustanovenia o vedľajšom účastníctve, konkrétne články 142 až 145 tohto rokovacieho poriadku, na takéhoto účastníka konania neuplatňujú, ak stratil možnosť stať sa účastníkom konania pred Všeobecným súdom v súlade s článkom 173 uvedeného rokovacieho poriadku.
V prejednávanej veci žalobcovia, spoločnosť Fly Persia IKE a Ali Barmodeh, podali na EUIPO prihlášku ochrannej známky Európskej únie. Dubai Aviation Corp. podala námietku proti tejto prihláške. Námietkové oddelenie EUIPO námietke čiastočne vyhovelo. Odvolanie proti tomuto rozhodnutiu odvolací senát EUIPO zamietol (ďalej len „napadnuté rozhodnutie“).
Žalobcovia návrhom podaným do kancelárie Všeobecného súdu podali žalobu o neplatnosť napadnutého rozhodnutia. Dňa 13. februára 2023 bola žaloba doručená spoločnosti Dubai Aviation Corp. ako účastníkovi konania pred odvolacím senátom. Dňa 26. apríla 2023 táto spoločnosť predložila do kancelárie Všeobecného súdu dokument, nazvaný „Vyjadrenie k žalobe“, pričom prekročila lehotu, ktorá jej bola stanovená v súlade s článkom 179 rokovacieho poriadku (
2
).
Posúdenie Všeobecným súdom
V prvom rade Všeobecný súd zdôraznil, že štatút v konaní pred Všeobecným súdom iného účastníka konania pred odvolacím senátom než žalobcu pred Všeobecným súdom sa riadi článkom 173 rokovacieho poriadku. Ak takýto účastník konania pred odvolacím senátom nepredložil vyjadrenie k žalobe v lehote stanovenej v tejto súvislosti v článku 179 rokovacieho poriadku, nemá postavenie účastníka konania pred Všeobecným súdom. Po uplynutí tejto lehoty teda nemôže predložiť pripomienky v priebehu konania vedeného pred Všeobecným súdom.
V prejednávanej veci Dubai Aviation Corp. nepodala žiadne procesné podanie pred uplynutím lehoty stanovenej na podanie vyjadrenia k žalobe a svoje vyjadrenie k žalobe predložila až po uplynutí tejto lehoty. Okrem toho sa neodvolávala na existenciu výnimočných okolností, ktoré by predstavovali nepredvídateľnú okolnosť alebo vyššiu moc. Dubai Aviation Corp. sa teda nestala účastníkom konania pred Všeobecným súdom ako vedľajší účastník v súlade s článkom 173 ods. 1 a 2 rokovacieho poriadku.
V druhom rade Všeobecný súd skúmal, či spoločnosti Dubai Aviation Corp. možno povoliť vstup do konania ako vedľajšiemu účastníkovi na základe článkov 142 až 145 rokovacieho poriadku, ktoré stanovujú všeobecné pravidlá týkajúce sa predkladania a preskúmania návrhov na vstup vedľajšieho účastníka do konania na Všeobecnom súde. (
3
) Tento predpoklad by jej umožnil využiť všeobecnú lehotu.
Všeobecný súd pritom poznamenal, že tieto ustanovenia, ktoré sú súčasťou hlavy III rokovacieho poriadku týkajúcej sa priamych žalôb, sú uplatniteľné na konania uvedené v hlave IV týkajúcej sa sporov v oblasti práv duševného vlastníctva, s výnimkou osobitných ustanovení tejto hlavy IV. Keďže hlava IV v článkoch 173 a 179 rokovacieho poriadku stanovuje osobitné pravidlá týkajúce sa vedľajšieho účastníctva pred Všeobecným súdom iného účastníka konania pred odvolacím senátom než žalobcu, články 142 až 145 tohto rokovacieho poriadku sa na tohto účastníka konania neuplatňujú.
Všeobecný súd preto dospel k záveru, že spoločnosti Dubai Aviation Corp. po tom, čo stratila možnosť stať sa účastníkom konania ako vedľajší účastník v súlade s článkom 173 rokovacieho poriadku, nemožno povoliť vstup do konania ako vedľajšiemu účastníkovi podľa článkov 142 až 145 tohto rokovacieho poriadku. Je teda vylúčené, aby sa na ňu vzťahovala lehota stanovená v článku 143 ods. 1 uvedeného rokovacieho poriadku.
(
1
)	Podľa článku 173 ods. 1 a 2 rokovacieho poriadku „iný účastník konania pred odvolacím senátom než žalobca sa na konaní pred Všeobecným súdom môže zúčastniť ako vedľajší účastník konania, ak sa vyjadrí k žalobe v stanovenej forme a lehote“. „Pred uplynutím lehoty stanovenej na predloženie vyjadrenia k žalobe sa tento účastník konania stáva vedľajším účastníkom konania pred Všeobecným súdom predložením podania. Svoje postavenie vedľajšieho účastníka konania pred Všeobecným súdom stratí, ak sa k žalobe nevyjadrí v stanovenej forme a lehote.“ Článok 179 rokovacieho poriadku spresňuje, že iný účastník konania pred odvolacím senátom než žalobca predloží k žalobe svoje vyjadrenie v lehote dvoch mesiacov od jej doručenia.
(
2
)	V spojení s článkom 60 tohto rokovacieho poriadku.
(
3
)	Podľa článku 143 ods. 1 rokovacieho poriadku sa návrhy na vstup vedľajšieho účastníka do konania musia podať v lehote šiestich týždňov od uverejnenia oznámenia v Úradnom vestníku Európskej únie o podaní žaloby, ktorou sa začalo konanie.